सिक्किमका विद्यार्थीलाई काठमाडौंमा स्वागत
मित्रराष्ट्र भारतको सिक्किम राज्य स्थित राष्ट्रिय भाषा एवं संस्कृति विद्यालय, गान्तोकका विद्यार्थीहरुलाई काठमाडौंमा स्वागत गरिएको छ ।
काठमाडौं, असार १३ गते । मित्रराष्ट्र भारतको सिक्किम राज्य स्थित राष्ट्रिय भाषा एवं संस्कृति विद्यालय, गान्तोकका विद्यार्थीहरुलाई काठमाडौंमा स्वागत गरिएको छ । विद्यालयका प्रमुख विकास प्रधानको नेतृत्वमा नेपाल आएका २० जनाको टोलीलाई काठमाडौंको तजिलजि गुथि, नेपाःले नेवार परम्परा अनुसार सगुन दिएर स्वागत गरेको हो । सिक्किमका नेवार समुदायका विद्यार्थीलाई आफ्नो भाषाा, कला, संस्कृत, संस्कार र सम्पदाको पढाइ मात्रले पूर्णता नहुने भएकाले नेपालमा व्यावहारिक ज्ञान दिन नेपालमा शैक्षिक भ्रमणको आयोजना गरेको विद्यालय प्रमुख प्रधानले बताउनु भयो ।असार १२ गते देखि ५ दिनको नेपाल भ्रमणमा रहेको टोलीलाई स्वागत गर्ने क्रममा जीवित कुमारी संस्कृति संरक्षण, संवर्धननका साथै प्रचारप्रसार गर्दै आइरहेको ह्यूमत महिला समूहसँग परिचयात्मक कार्यक्रम गरेको थियो । कार्यक्रममा समूहका अध्यक्ष मचानानी महर्जनले कुमारी संस्कृति संरक्षणमा गर्र्दैै आएको कार्यको जानकारी गराउनु भयो ।नेपालको धार्मिक, सांस्कृतिक र ऐतिहासिक सम्पदा अध्ययनका लागि शैक्षिक भ्रमणमा आउनुभएका विद्यार्थीहरुलाई तजिलजि गुथि, नेपाःको अध्यक्ष राजु नापितले नेवार भोजको परिकार र महत्वबारे जानकारी दिँदै नेवाः भोज खुवाइएको थियो । भोजको जानकारी पछि विद्यालय प्रमुख विकास प्रधानले तजिलजि गुथि, नेपाः र ह्यूमत महिला समूहलाई धन्यवाद दिंदै नेवार भोजको जानकारी विद्यार्थीहरुको लागि ठूलो उपलब्धि भएको र १० अंकको परीक्षाको लागि महत्वपूर्ण हुने धारणा राख्नुभयो । स्वागत कार्यक्रम अघि सिक्किमबाट आएका विद्यार्थीहरुले बसन्तपुरमा रहेको जीवित कुमारीको दर्शन गरेको थिए ।पाँच दिनको नेपाल भ्रमणमा रहेको टोलीले काठमाडौं, भक्तपुर, ललितपुरको धार्मिक, सांस्कृतिक, ऐतिहासिक सम्पदाको अध्ययनका साथै नेपाल लिपि गुथि र आशा सफू कुथिमा भ्रमण गर्नेछ । साथै पाटन क्याम्पस, ज्यापू संग्रहालयलगायतको क्षेत्र भ्रमण गर्नेछ ।शैक्षिक भ्रमणको क्रममा नेपालको बसाईमा सम्पूर्ण व्यवस्था ललितपुरको ज्यापू समाजले गरेको छ ।